Gil Vicente

Žilis Visentė (Gil Vicente, ~1465–1536/37 m.) – portugalų dramaturgas, dramos žanro portugalų literatūroje pradininkas, kūręs ir ispanų kalba. Vadinamas „Portugalų Plautu“.

Apie Žilio Visentės gyvenimą tikros informacijos žinoma labai mažai. Vienų autorių siejamas su tūlu auksakaliu Žiliu Visente, dirbusiu Evoros dvare. 1509–1517 m. minima, kad auksakalys dirbęs pas karaliaus Jono II našlę Leonorą. Kiti mano Žilį Visentę buvus būsimojo karaliaus Manuelio I retorikos mokytoju.

Pirmąjį savo kūrinį Žilis Visentė paskelbė 1502 m. liepos 7 d., gimus būsimajam karaliui Jonui III. Tai buvo „Karviaganio monologas“ (Monológo del vaquero) – ispaniška pjesė, pristatyta karalienės Marijos apartamentuose. Vėliau 34 metus Žilis Visentė lydėdavo karališkąją svitą nuo Lisabonos iki Almeirino, Tomaro, Koimbros ar Evoros, statė vaidinimus svarbių sukakčių proga, per Kalėdas, Velykas, Didįjį Ketvirtadienį. 1515 m. parašė patriotinę pjesę po Afonso de Albukerkės pergalių rytuose. Mirus karaliui Manueliui I, Žilis Visentė skundėsi dėl skurdo, bet karaliaus Jono III valdymo laikais gavo paramą, tapo asmeniniu draugu. Paskutinį kūrinį parašė 1536 m., o 1540 m. jau minimas kaip miręs.Earle, Thomas Foster; Parkinson, Stephen; Alonso, Cláudia Pazos (2013). A Companion to Portuguese Literature. Boydell & Brewer Ltd. p. 57.

Žilis Visentė parašė dramų („Apie keturis metų laikus“ / Auto dos quatro tempos 1504 m., „Tragikomedija apie doną Duardošą“ / Tragicomédia de Dom Duardos, 1525 m., „Apolono šventykla“ / Templo de Apolo, 1526 m.), farsų („Farsas apie Inesą Pereirą“ / Farça de Inés Pereira, 1523 m., priskiriamas charakterių komedijai, „Farsas apie mulų varovus“ / Farça dos Almocreves, 1526 m.), misterijų. Kūrybai būdinga visuomeniniai motyvai (daugiausia vaizdavo miestiečių, valstiečių, kariškių gyvenimą), alegorija (drama „Sielos veidrodis“ / Moralidade da alma, 1518 m.), dramose gausu eiliuotų intarpų. Išjuokė pirklių, aukštuomenės luomuose paplitusią korupciją, katalikų dvasininkiją (dramos „Dvasininkas iš Beiros“ / Clerigo da Beira, 1526 m., „Apie mugę“ / Auto da feira, 1527 m.); po mirties dauguma jo kūrinių įtraukti į Index librorum prohibitorum. Visos dramos pirmą kartą išleistos 1562 m. Iš 44 Žilio Visentės pjesių 11 parašytos vien ispaniškai, 14 – portugališkai, o likusios – abiejų kalbų mišiniu. Įterpė prancūziškų, itališkų, teisinės ar medicininės lotynų kalbos intarpų, valstiečių, čigonų, jūreivių, fėjų, velnių žargono.

 Šaltiniai 

Kategorija:Portugalijos asmenybės
Kategorija:Dramaturgai